b"\n_START_ARTICLE_\nKenneth Cross\n_START_SECTION_\nAndre verdenskrig\n_START_PARAGRAPH_\nSom skvadronsjef for 46 Squadron RAF, en skvadron med Hawker Hurricane, kom Cross til Norge 26. mai 1940 med HMS \xc2\xabGlorious\xc2\xbb. Hans skvadron skulle benytte seg av den nyanlagte flyplassen p\xc3\xa5 Sk\xc3\xa5nland. Men v\xc3\xa5rl\xc3\xb8sningen hadde f\xc3\xb8rt til at rullebanen var gj\xc3\xb8rmete, og flere av flyene hadde landingsuhell. Cross beordret dermed de \xc3\xb8vrige flyene som fortsatt var i luften til Bardufoss flyplass, dit hele skvadronen forflyttet seg i l\xc3\xb8pet av kort tid._NEWLINE_Skvadronen samarbeidet tett med 263 Squadrons Gladiator-fly, og skvadronene deltok stadig i kamper med tyske fly da de ble beordret til \xc3\xa5 forlate Bardufoss 3. juni. Cross fikk ordre om \xc3\xa5 destruere flyene der de sto p\xc3\xa5 Bardufoss, men kom med forslag om \xc3\xa5 fors\xc3\xb8ke \xc3\xa5 lande de ti gjenv\xc3\xa6rende Hurricanene p\xc3\xa5 dekket p\xc3\xa5 Glorious. Disse flyene var ikke utstyrt for hangarfart\xc3\xb8yoperasjoner, men Cross fikk likevel tillatelse til \xc3\xa5 gjennomf\xc3\xb8re planen. Noen sandsekker plassert i halen for \xc3\xa5 trykke halepartiet ned mot dekk under landing var eneste modifikasjon da Cross som f\xc3\xb8rstemann landet p\xc3\xa5 Glorious. Men kort tid senere ble Glorious senket._NEWLINE_Cross og Patrick Jameson, som var flight-sjef i Cross' skvadron, var de eneste overlevende flygerne fra 46 Squadron som ble plukket opp fra redningsb\xc3\xa5tene fra Glorious. For sin innsats i Slaget om Narvik ble Cross tildelt Krigskorset med sverd, Norges h\xc3\xb8yeste milit\xc3\xa6re utmerkelse. Det samme ble for \xc3\xb8vrig ogs\xc3\xa5 Jameson.\n_START_SECTION_\nEtter krigen\n_START_PARAGRAPH_\nCross hadde under krigen vist seg som en dyktig stabsoffiser, og gjorde karriere i RAF etter krigen. I 1959 ble han \xc3\xb8verste sjef for Bomber Command, f\xc3\xb8r han i 1963, etter en forfremmelse til Air Marshal i 1961, ble gitt tilsvarende stilling i Transport Command. Dette var hans siste stilling, da han gikk av med pensjon i 1967.\n_START_SECTION_\nUtmerkelser\n_START_PARAGRAPH_\nForuten Krigskorset med sverd, mottok Cross i l\xc3\xb8pet av sin karriere en rekke andre utmerkelser og ordener. I 1959 ble han kommand\xc3\xb8rridder av Order of the Bath (KCB). Han ble i 1944 utnevnt til kommand\xc3\xb8r av Den britiske imperieorden (CBE). Distinguished Service Order mottok han i 1942, og Distinguished Flying Cross i 1940. Fra USA mottok han Legion of Merit. Frankrike tildelte ham \xc3\x86reslegionen og Krigskorset. Han mottok ogs\xc3\xa5 den nederlandske Oranje-Nassau-ordenen."